Imtella' Awwissu 25, 2021 - Aġġornata 24 Ta' Awwissu, 2021 8:47pm Rapport: Claire Pace Taurum Edizzjoni oħra ta' Science in the City, se ġġib flimkien xjentisti u riċerkaturi f'attivitajiet madwar il-Belt u fuq il-pjattaforma diġitali. L-appuntament huwa għall-aħħar tmiem il-ġimgħa ta' Settembru. Din is-sena mifrux ma' diversi bnadi fil-Belt fejn l-għan ewlieni jibqa' li jqarreb iktar nies lejn ix-xjenza. L-attivitajiet ta' Science in the City, għat-tieni sena se jkunu wkoll fuq il-pjattaforma diġitali, wara s-suċċess tas-sena l-oħra. Iżda l-attivitajiet wiċċ imbwiċċ fil-Belt mistennija wkoll jattiraw udjenzi li jaraw b'għajnejhom fejn ix-xjenza tista' twassal lill-bniedem. L-attivitajiet se jinvolvu riċerkaturi u xjentisti li se jaħdmu id f'id biex joffru spettaklu b'differenza għal kull età. Dr Edward Duca, il-moħħ u l-koordinatur ta' dan l-avveniment qal li jinsab sodisfatt li kull sena l-interess f'Science in the City dejjem jiżdied u għalkemm l-appuntament uffiċjali huwa għall-aħħar tmiem il-ġimgħa ta' Settembru, dan il-festival ta' xjenza se jibda b'attivitajiet minn qabel. Hu spjega lil Television Malta li l-għan ta' dan il-festival huwa li jkompli jqajjem kuxjenza fejn tidħol ix-Xjenza u r-Riċerka għax dawn jaffettwaw lil kull wieħed u waħda minna. "Diġà hemm events li ħa jsiru l-ġimgħa li ġejja għax se jkollna ħafna aktar pre-festival events u dik naħseb hija l-aktar ħaġa interessanti li ħa jkollna films diskussjonijiet u affarijiet hekk. Il-prijorità tiegħi hija li ninvolvu dawk in-nies li mhux diġà interessati fix-xjenza. Nipprovaw naħdmu mal-komunità ħalli jirnexxielna nġibu gruppi differenti ta' nies". It-tema għall-festival ta' din is-sena hija 'Sowing The Seeds' – niżirgħu ż-żerriegħa, ispirata mix-xewqa qawwija li wieħed jgħix f'pajjiż li jirrispetta l-wirt naturali tiegħu. It-tema tiffoka wkoll fuq li tagħti s-setgħa lil udjenzi żgħar jaħsbu b'mod kritiku u kreattiv kif spjega lil Television Malta il-Professur Emmanuel Sinagra, Dekan tal-Fakultà tax-Xjenza u Kap tad-Dipartiment tal-Kimika, li qiegħed jagħti l-appoġġ kollu għal dan l-avveniment. "Kif tgħid it-tema ta' dan il-festival ta' dis-sena niżirgħu ż-żerriegħa, min hemm twassal għal kurżità, il- ħsieb irridu ngħallmuh lill-istudenti mbagħad fl-iskejjel ladarba jieħdu dik iż-żerriegħa fl-iskejjel imbagħad għandna nkomplu nagħtuha s-sostenn". Preżenti kien hemm ukoll il-Ministru għall-Ugwaljanza, ir-Riċerka u l-Innovazzjoni Owen Bonnici li enfasizza l-importanza li wieħed jifhem li x-xjenza, ir-riċerka u l-innovazzjoni mhix xi ħaġa tal-Università biss iżda hija ta' kulħadd. Huwa qal li dan il-festival huwa mod eċċellenti biex teduka u tqajjem kuxjenza dwar dawk il-pilastri importanti fost il-pubbliku.